Egle Uljas

Egle Uljas-Černá (sündinud 18. detsembril 1984 Rakveres) on endine Eesti kergejõustiklane (400 ja 800 m jooksja) ja pianist. 
Talle kuulub siiani Eesti rekord (51,91) naiste 400 m jooksus, mille ta püstitas 21. augustil 2004 Ateenas. Rahvusvahelises pressis on teda nimetatud maailma kiireimaks pianistiks.
Haridus.
Ta on lõpetanud 2004. aastal Tallinna Muusikakeskkooli ning õppinud Eesti Muusika- ja Teatriakadeemias klaverit. Hiljem jätkas ta klaveriõpinguid USA-s. Ta on lõpetanud 2008. aastal Nebraska ülikooli ja 2011. aastal Baylori ülikooli.
Sportlastee.
Egle Uljas alustas kergejõustikutreeninguid 12-aastaselt. Tema treener oli Liivi Eerik ja ta kuulus klubisse SK Elite-Sport. Hiljem on teda treeninud ka Viktors Lācis ja Jarmila Kratochvílová.
Rahvusvahelisse tippsporti kuuluvaid tulemusi saavutas ta nii noorteklassides (nt juunioride EM-il 2003, U23 EM-il 2005) kui ka täiskasvanute tiitlivõistlustel. Ta esindas Eestit nii olümpiamängudel (2004), maailmameistrivõistlustel (2005) kui ka Euroopa meistrivõistlustel (sise-EM 2007).
2008. aastal kolis ta Tšehhi, kuid õpingute tõttu elas peamiselt USA-s. 2011. aastal sai emaks. Hiljem Stamina spordiklubisse kuuludes ta küll veel mitmel aastal võistles ja juhtis oma jooksudistantsidel (viimati 2015. aastal) Eesti hooajaedetabelit, kuid endisel tasemel tippsporti naasta tal ei õnnestunud.
2004.
Egle Uljas täitis Ateena olümpiamängude normi vaid viis päeva enne hooaja tähtsaima jõuproovi algust, läbides Ungaris 400 meetri jooksu uut Eesti rekordit tähistava tulemuse – 52,11 sekundiga. Endalegi ootamatult Ateenasse pääsenud Uljase eesmärgiks oli olümpiamängudel joosta alla 52 sekundi ja veel kord Eesti rekordit uuendada. 
Ateena olümpiamängude naiste 400 m eeljooksude neljandas jooksus tuli 21. augustil kaheksandale rajale Eesti rekordi omanik, 19-aastane Egle Uljas, kelle olümpiadebüüt sai suurepärase alguse. Ta läbis staadioniringi ajaga 51,91, mis oli eelmisest Eesti tippajast 0,2 sekundit parem, ja jõudis selle ajaga ka poolfinaali 24 parema sekka.
Poolfinaalis 22. augustil jooksis ta koos Ana Guevara ja teiste kuulsustega ning pidas konkurentidega sammu kuni teise kurvi keskpaigani. Tulemus oli 53,13; jooksu võitis Guevara (50,15).
2004. aastal tunnistati ta Eesti parimaks naiskergejõustiklaseks.
2005.
Hooaja tippmark 400 m jooksus enne maailmameistrivõistlusi oli 53,40.
Maailmameistrivõistlustel jooksis Egle esimeses 400 m jooksu eeljooksus ning tuli selles jooksus oma hooaja tippmargiga 52,94 seitsmendaks. Edasi ta ei pääsenud ning jagas kokkuvõttes Solen Desertiga 32.–33. kohta.
5. juulil 2005 püstitas ta Lausanne'is isikliku rekordi 800 m jooksus ajaga 2.02,92, mis teda küll sealsel Grand Prix' etapil finaali ei viinud. 
2007.
Märtsis Euroopa sisemeistrivõistlustel Birminghamis sai ta 800 m jooksus ajaga 2.07,93 viimase, 20. koha.
Juunis sai ta Kalamátas 800 meetri jooksus 2.05,69-ga kuuenda koha.
Århusis sai ta 800 meetri jooksus tulemusega 2.07,05 neljanda koha.
Juulis jooksis ta Saloníkis Eesti hooaja tippmargi (2.03,07) 800 m jooksus ning tuli viiendaks. 
Augustis sai ta Vaasas tulemusega 2.06,52 Marija Šapajeva järel 800 m jooksus teise koha.
2008.
2008. aastal osales Egle Uljas veel mõnel rahvusvahelisel võistlusel, kuid keskendus pigem klaveriõpingutele USA-s ja ülikooli lõpetamisele. Kui diplom käes, plaanis Tšehhi elukaaslase juurde kolinud Uljas Prahas jätkata treeninguid 800 meetri jooksu maailmarekordinaise Jarmila Kratochvílová treeningurühmas, kuid sisuliselt ta pärast 2008. aastat tippspordiga enam tegelda ei jõudnud. 
Isiklikku.
Egle Uljas on 174 cm pikk ja kaalus tippsportlasena 57 kg. 
2010. aastal abiellus ta Hawaiil tšehh Tomáš Černýga, neil on 2011. aastal sündinud tütar Sofie.
Aastatel 2014–2017 elas ta Tšehhis ja 2019. aastast elab taas USA-s.